আব্দুল মতিন ফুলবাড়ী

আব্দুল মতিন চৌধুরী (১৯১৫ – ১৯ ফেব্রুয়ারি ১৯৯০) যিনি জনপ্রিয়ভাবে শায়খে ফুলবাড়ী নামেও পরিচিত, ছিলেন একজন বাঙ্গালী আলেমে দ্বীন এবং রাজনৈতিক কর্মী। হোসেন আহমদ মদনীর দস্ত হতে খেলাফৎ পেয়ে তিনি পরবর্তীতে তার নিজস্ব অনুসরণ অর্জন করেছিলেন এবং বঙ্গভঙ্গের এবং বাংলাদেশের স্বাধীনতার সময় রাজনৈতিকভাবে জড়িত ছিলেন।
আব্দুল মতিন চৌধুরী ১৯১৫ সালে সিলেট জেলায় অবস্থিত গোলাপগঞ্জের ফুলবাড়ী গ্রামে এক বাঙ্গালী মুসলিম জমিদার পরিবারে জন্মগ্রহণ করেন। বাবা রেজওয়ান উদ্দিন চৌধুরী ও মা খয়রুন্নেসার ছয় সন্তানের মধ্যে তিনি ছিলেন কনিষ্ঠ। তার বাবার মাধ্যমে, তিনি হজরত আলীর ভাতিজা আব্দুল্লাহ ইবনে জাফরের বংশধর বলে কথিত হয়। তার নসবনামা নিম্নরূপ: আব্দুল মতিন চৌধুরী ইবনে রেজওয়ান উদ্দিন চৌধুরী ইবনে হায়দর আলী ইবনে মুহম্মদ আব্দুল লতীফ ইবনে মুহম্মদ নাজেম ইবনে মুহম্মদ জমা ইবনে তাহের মুহম্মদ ইবনে মুহম্মদ দানেশ ইবনে আহমদ খাঁ ইবনে করীম খাঁ ইবনে মোমেন খাঁ ইবনে দুয়া খাঁ ইবনে কলন্দর হাজারা ইবনে বলিয়র হাজারা ইবনে মীর হাজারা। কথিত আছে যে, আফগানিস্তান থেকে হিজরত করে গৌড়ের আমিলের কন্যাকে বিয়ে করার পর মোগল বাদশাহী মীর হাজারাকে ফুলবাড়িতে জায়গীর দিয়েছিলেন।
আট বছর বয়সে এতিম হওয়ার পর, চৌধুরী তার বড় বোনের সাথে রণকেলী গ্রামে তার মামার তত্ত্বাবধানে থাকতেন। ১৯২৮ সালে, তার পরিচয় হয় হোসেন আহমদ মদনীর সাথে, যিনি তার প্রয়াত পিতার সাথে পরিচিত ছিলেন। তার পরহেজগারী এবং উৎসাহে মদনীকে মুগ্ধ করে, এবং তিনি তার সাথে হিন্দুস্তানে ফিরে আসেন, যেখানে তিনি বিশিষ্ট ইসলামী শিক্ষাপ্রতিষ্ঠান দারুল উলূম দেওবন্দে ভর্তি হন। এই সময়ে, তিনি মদনীর সাথে ঘনিষ্ঠ সম্পর্ক গড়ে তোলেন, যার বাড়িতে তিনি তার শিক্ষার সময় থাকতেন, পরে তার মুরীদ হয়ে ওঠেন। শায়খে ফুলবাড়ী নয় বছর পর দেওবন্দ থেকে স্নাতক হন, হাদীছ, তফসীর এবং আরবী সাহিত্যে দক্ষতা প্রমাণ করেছিলেন।
মদনীর নির্দেশে, তিনি স্বাধীনতা আন্দোলনে অংশ নেন এবং একজন নেতা হয়ে ওঠেন। ১৯৪৭ সালে বঙ্গভঙ্গের পর, শায়খে ফুলবাড়ী জমিয়তে ওলামায়ে হিন্দ সংগঠনের নেতৃত্বের পাশাপাশি কাজ করে নবনির্মিত পাকিস্তানের উন্নয়নকে সমর্থন করেছিলেন। ১৯৭১ সালে বাংলাদেশের স্বাধীনতার ঘোষণা করার পর, তিনি পাক বাহিনীর দ্বারা জনগণের উপর সহিংসতার ঘটনা রোধ করার চেষ্টা করেছিলেন। যখন রণকেলীতে তার ৫০ জন আত্মীয়কে পাক বাহিনী কোণঠাসা করে রেখেছিল, তখন শায়খে ফুলবাড়ী সফলভাবে সৈন্যদের কাছে তাদের রক্ষা করার জন্য আবেদন করেছিলেন। আরেকটি ঘটনায়, তিনি একই পরিস্থিতিতে সাত হিন্দুর জীবন বাঁচাতে হস্তক্ষেপ করতে সক্ষম হন। শায়খে ফুলবাড়ী পরবর্তীকালে বাংলাদেশ খেলাফত আন্দোলনে সক্রিয় ভূমিকা পালন করেন, হাফেজ্জী হুজুরের নেতৃত্বে কাজ করেন এবং এর অনেক সম্মেলনে সভাপতিত্ব করেন।
১৯৬৬ ও ১৯৬৭ সালে, শায়খে ফুলবাড়ী তবলিগী জমাত সংগঠনের অংশ হিসাবে ব্যাপক ধর্মপ্রচারক কাজ হাতে নেন। তার ভ্রমণের মধ্যে রয়েছে তুরস্ক, যুক্তরাজ্য, যুগোস্লাভিয়া, ইরান, সৌদি আরব এবং জাপান। তিনি বাংলা, উর্দু, আরবি এবং ইংরেজিতে বক্তৃতা দিয়ে একজন উল্লেখযোগ্য বক্তা হয়ে ওঠেন। দরিদ্রদের প্রতি সমর্থনের কারণে শায়খে ফুলবাড়ী আরও একজন মানবহিতৈষী হিসাবে স্বীকৃত হয়েছিলেন এবং একজন লেখক হিসাবে তার প্রকাশনার জন্য প্রশংসা পেয়েছিলেন, "টুকরো টুকরো মাপকাটি" ("সত্যের স্কেল")। এমদাদুল হক, নূর উদ্দিন গহরপুরী এবং আমিন উদ্দীন কাতিয়া সহ তাঁর শাগরেদদের নিয়ে অবশেষে তিনি একটি ব্যাপক ধর্মীয় অনুসারী গড়ে তোলেন।
শায়খে ফুলবাড়ী ১৯ ফেব্রুয়ারি ১৯৯০ সালে মারা যান এবং তার স্ত্রী এবং সাত সন্তানকে রেখেছিলেন। ফুলবাড়ীতে তার পারিবারিক পৈতৃক কবরস্থানে তার দাফন অনুষ্ঠানে তার হাজার হাজার অনুসারী উপস্থিত ছিলেন, জনাজা নমাজে গহরপুরীর এমামতীতে ছিলেন। আল্লামা আব্দুল মতিন চৌধুরী শায়খে ফুলবাড়ী ফাউন্ডেশন পরবর্তীকালে তার সম্মানে প্রতিষ্ঠিত হয় অনেক শাগরেদদের দ্বারা।